ЩIыналъэпсо олимпиадэр йокIуэкI
Хабзэ хъуауэ, мы гъэм ебланэу КъБКъУ-м къыщызэрагъэпэщащ Кавказ Ищхъэрэм хыхьэ щIыналъэхэм я школакIуэ нэхъыжьхэр зыхэт олимпиадэ зэIуха. АбыкIэ хъыбар дигъэщIащ университетым и пресс-IэнатIэм. Курыт школым щадж предмет зыбжанэ къызэщIэзыубыдэ зэпеуэр гъатхэпэм и 16, 17 махуэхэм екIуэкIащ. Абы хэтащ Къэбэрдей-Балъкъэрымрэ Ингуш Республикэмрэ я курыт школхэм щеджэ ныбжьыщIэ мини 3-м щIигъу.
— КъБКъУ-мрэ КъБР-м ЦIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министерствэмрэ зэгъусэу къызэрагъэпэщ олимпиадэ зэIухар зы илъэсым нэхърэ къыкIэлъыкIуэм нэхъ цIэрыIуэ хъууэрэ, цIыху нэхъыбэ къыхыхьэурэ йокIуэкI. Гъэ къэси зэпеуэм унэтIыныгъэщIэхэр къыхохьэ.
Мы гъэм ныбжьыщIэхэр япэу зэпеуащ инджылызыбзэмкIи, — жеIэ зи цIэ къитIуа министерствэм и пашэм и къуэдзэ Мокаев Ашэмэз. — ШколакIуэхэм я дежкIэ мыхьэнэшхуэ иIэщ мы зэпеуэм, сыту жыпIэмэ абы щытекIуэхэм къахьыфынущ еджапIэ нэхъыщхьэм щыщIэтIысхьэкIэ къахуэщхьэпэжын, къалъытэн балл бжыгъэхэр. Апхуэдэуи дэтхэнэ ныбжьыщIэми Iэмал иIэщ и щIэныгъэр здынэсыр къихутэфыну.
Гъатхэпэм и 16-м, олимпиадэм и япэ махуэм, школакIуэхэр зэпеуащ предмети 8-кIэ. Апхуэдэхэт математикэр, урысыбзэр, физикэр, тхыдэр, химиер, географиер, информатикэр, литературэр. НыбжьыщIэ нэхъыбэ здекIуэлIахэм ящыщщ тхыдэ, химие, урысыбзэ предметхэмкIэ зэпеуэхэр. КъыкIэлъыкIуэ махуэм школакIуэхэр хэтащ биологиемкIэ, обществознаниемкIэ, инджылызыбзэмкIэ, къинэмыщIауэ, аргуэру урысыбзэмрэ математикэмкIэ къызэрагъэпэща зэпеуэхэм. А махуэм бжьыпэр зыIыгъар биологие предметыращ. Абы сабий нэхъыбэ дыдэ екIуэлIащ.
Зэпеуэхэр къызыхуэтыншэу екIуэкIынымкIэ сэбэпышхуэ хъуащ университетым и волонтёрхэр. Абыхэм ныбжьыщIэхэр яунэтIащ зэпеуэ щхьэхуэхэр щекIуэкIыну аудиторэхэмкIэ, упщIэ зиIэхэм жэуап иратащ.
Олимпиадэ зэIухам кърикIуахэм мы зэманым хоплъэ. Абы къигъэлъэгъуахэр къралъхьэнущ КъБКъУ-м и сайтым. ТекIуахэмрэ къыхэжаныкIахэмрэ балл тхурытху хущIагъунущ, а унэтIыныгъэмкIэ университетым щыщIэтIысхьэкIэ. Зэпеуэм зэрыхэтамрэ абы къыщахьа баллхэмрэ щыхьэт техъуэ сертификатхэри иратыжынущ.
ЖЫЛАСЭ Маритэ.
